গুজবে কান দেবেন না, শান্তি বজায় রাখুন: অভিষেক বন্দ্যোপাধ্যায়

ওয়েব ডেস্ক: ওয়াকফ সংশোধনী আইন (WAQF Amendment Act 2025) ঘিরে রাজ্যের একাধিক জেলায় ছড়িয়েছে উত্তেজনা (Unrest)। সংখ্যালঘু সম্প্রদায়ের বড় অংশ আইনটির বিরুদ্ধে সরব হয়েছেন। কেন্দ্রীয় সরকারের এই সিদ্ধান্তের প্রতিবাদে বিগত কয়েকদিন ধরে রাজ্যের বিভিন্ন প্রান্তে বিক্ষোভ মিছিল ও আন্দোলন (Protest) চলছে। এই পরিস্থিতিতে রাজ্যবাসীর উদ্দেশে শান্তির বার্তা দিয়েছেন মুখ্যমন্ত্রী মমতা বন্দ্যোপাধ্যায় (Mamata Banerjee)। শনিবার সেই একই বার্তা শোনালেন তৃণমূল কংগ্রেসের সর্বভারতীয় সাধারণ সম্পাদক অভিষেক বন্দ্যোপাধ্যায়ও (Abhishek Banerjee)।

এদিন উত্তর ২৪ পরগনার সোদপুরে এক বেসরকারি হাসপাতালের উদ্বোধনী অনুষ্ঠানে যোগ দেন অভিষেক বন্দ্যোপাধ্যায়। সেখান থেকে তিনি বলেন, “বাংলার উন্নয়নকে চোখে না দেখে কেউ কেউ ধর্মের নামে বিভাজন তৈরি করতে চাইছে। আগুন জ্বালাতে চাইছে, অশান্তি ছড়াতে চাইছে। কিন্তু বাংলার মানুষ এ ধরনের চক্রান্তে সায় দেবে না।” তিনি আরও বলেন, “রাজ্যের প্রতিটি নাগরিককে আমি বলব, আপনারা নিজ নিজ এলাকায় শান্তি বজায় রাখুন। বিভ্রান্তি ও গুজবে কান দেবেন না।”

আরও পড়ুন: ওয়াকফ আন্দোলনের নামে তাণ্ডব! রণক্ষেত্র মুর্শিদাবাদ

শুধু তাই নয়, এদিন সুপ্রিম কোর্টের রায়ে বাংলার হাজার হাজার শিক্ষক ও অশিক্ষক কর্মীর চাকরি বাতিল নিয়েও প্রতিক্রিয়া দেন অভিষেক। তিনি বলেন, “সর্বোচ্চ আদালতের নির্দেশে একদিকে ২৬ হাজার চাকরি বাতিল হয়েছে, আবার অন্যদিকে ৫৯ লক্ষ জব কার্ডধারীর জন্য কেন্দ্র মনরেগার টাকা বন্ধ করে রেখেছে। ‘আবাস’ প্রকল্পের টাকাও আটকে রাখা হয়েছে। কিছু ক্ষেত্রে অনিয়ম থাকলে তা খতিয়ে দেখে ব্যবস্থা নেওয়া হোক। কিন্তু কয়েকজনের ভুলের জন্য হাজার হাজার প্রাপ্য চাকরি কেড়ে নেওয়া কি ন্যায্য?”

মোটের উপর, ওয়াকফ সংশোধনী আইনকে ঘিরে রাজ্যে যে অশান্তির পরিস্থিতি তৈরি হয়েছে, তা মোকাবিলা করতে প্রশাসন থেকে শাসকদল—সকলেই এখন শান্তি রক্ষায় তৎপর। অভিষেক বন্দ্যোপাধ্যায় এদিন তাঁর বক্তব্যে সেই বার্তাই ফের একবার রাজ্যবাসীর সামনে তুলে ধরলেন।